CELEX: 
Language: lt
Date: 2022-07-12 00:00:00
Title: KOMISIJOS DELEGUOTASIS REGLAMENTAS (ES) /... kuriuo pratęsiamas Europos Parlamento ir Tarybos reglamento (ES) 2020/1503 48 straipsnio 1 dalyje nurodytas pereinamasis laikotarpis, kad būtų galima toliau teikti sutelktinio finansavimo paslaugas pagal nacionalinę teisę

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Reglamento (ES) 2020/1503 dėl Europos sutelktinio finansavimo paslaugų verslui teikėjų (toliau – Reglamentas) 48 straipsnio 1 dalyje yra numatytas pereinamasis laikotarpis sutelktinio finansavimo paslaugų teikimo pagal nacionalinę teisę atveju. Pereinamasis laikotarpis baigiasi 2022 m. lapkričio 10 d. 
            
            
               Pagal Reglamento 48 straipsnio 3 dalį įvertinus Reglamento taikymą sutelktinio finansavimo paslaugų teikėjams, kurie teikia sutelktinio finansavimo paslaugas tik nacionaliniu lygmeniu, ir Reglamento poveikį nacionalinių sutelktinio finansavimo rinkų plėtojimui ir galimybėms gauti finansavimą, pereinamąjį laikotarpį galima pratęsti 12 mėnesių (t. y. iki 2023 m. lapkričio 10 d.). Pagal Reglamentą to laikotarpio papildomai pratęsti po 2023 m. lapkričio 10 d. nebus įmanoma, o sutelktinio finansavimo paslaugų teikėjai, iki 2023 m. lapkričio 10 d. negavę veiklos leidimų, turės sustabdyti veiklą, kol bus išduotas toks leidimas.
            
            
               Komisija siūlo sutelktinio finansavimo paslaugoms, kurios teikiamos pagal nacionalinę teisę (t. y. gavus veiklos leidimą iki 2021 m. lapkričio 10 d.), numatytą pereinamąjį laikotarpį deleguotuoju aktu pratęsti iki 2023 m. lapkričio 10 d. 
            
            
               2.KONSULTACIJOS PRIEŠ PRIIMANT AKTĄ
            
            
               Vadovaudamasi Reglamento 48 straipsnio 3 dalimi, 2022 m. kovo 29 d. Komisija Europos vertybinių popierių ir rinkų institucijos (ESMA) paprašė techninių rekomendacijų. Rekomendacijos turėjo apimti:
            
            
               1)Reglamento taikymą sutelktinio finansavimo paslaugų teikėjams, kurie teikia sutelktinio finansavimo paslaugas tik nacionaliniu lygmeniu; 
            
            
               2)Reglamento poveikį nacionalinių sutelktinio finansavimo rinkų plėtojimui ir galimybėms gauti finansavimą;
            
            
               3)pereinamojo laikotarpio pratęsimo aktualumą.
            
            
               2022 m. gegužės 19 d. Komisija gavo ESMA technines rekomendacijas. Rekomendacijoms parengti ESMA surengė keletą tikslinių konsultacijų su nacionalinėmis kompetentingomis institucijomis ir atrinktais rinkos dalyviais.
            
            
               Techninėse rekomendacijose, kurias patvirtino konsultacijų rezultatai, padaryta išvada, kad:  
            
            
               1)Reglamento poveikio įvertinti neįmanoma, nes dabar pagal Reglamentą veikiančių platformų, kurios iš pradžių gavo veiklos leidimus pagal nacionalinę teisę, yra tik kelios; 
            
            
               2)2022 m. lapkričio 10 d. Reglamentą pradėjus taikyti esamoms platformoms gali būti sutrikdytos kai kurios didelės nacionalinės rinkos, nes nebus įmanoma laiku išduoti naujų veiklos leidimų visoms esamoms platformoms, o sutelktinio finansavimo platformos savo verslo veiklos negalės pritaikyti prie platesnės ir detalesnės sistemos (palyginti su nacionaline sistema), dėl to kyla didelė rizika, kad sutriks didelių operatorių sutelktinio finansavimo paslaugų teikimas, o dėl to savo ruožtu būtų padarinių tų platformų investuotojams ir tų rinkų vientisumui; 
            
            
               3)pratęsti pereinamąjį laikotarpį būtų pagrįsta, bet tik platformoms, kurios iki 2022 m. spalio 1 d. kreipėsi dėl naujo veiklos leidimo išdavimo pagal Europos sutelktinio finansavimo paslaugų teikėjams taikomą tvarką.
            
            
               Remdamasi ESMA techninėmis rekomendacijomis, Komisija atliko vertinimą, kurio išvada – ta, kad kai kurių didelių nacionalinių rinkų sutrikdymo rizika iš tiesų yra didelė, todėl būtina pratęsti pagal nacionalinę teisę teikiamoms sutelktinio finansavimo paslaugoms taikomą pereinamąjį laikotarpį. Jis pratęsiamas visiems sutelktinio finansavimo paslaugų teikėjams, šiuo metu veikiantiems pagal nacionalinę teisę.
            
            
               3.DELEGUOTOJO AKTO TEISINIAI ASPEKTAI
            
            
               Teisė priimti deleguotąjį aktą yra numatyta Reglamento 44 straipsnyje.
            
            
               Reglamento 48 straipsnio 1 dalyje numatytas pereinamasis laikotarpis pagal Reglamento 48 straipsnio 3 dalį pratęsiamas 12 mėnesių laikotarpiui iki 2023 m. lapkričio 10 d.
            
         
         
            
               KOMISIJOS DELEGUOTASIS REGLAMENTAS (ES) …/...
            
            
               2022 07 12
            
            
               kuriuo pratęsiamas Europos Parlamento ir Tarybos reglamento (ES) 2020/1503 48 straipsnio 1 dalyje nurodytas pereinamasis laikotarpis, kad būtų galima toliau teikti sutelktinio finansavimo paslaugas pagal nacionalinę teisę
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2020 m. spalio 7 d. Europos Parlamento ir Tarybos reglamentą (ES) 2020/1503 dėl Europos sutelktinio finansavimo paslaugų verslui teikėjų, kuriuo iš dalies keičiamas Reglamentas (ES) 2017/1129 ir Direktyva (ES) 2019/1937
                  1
               , ypač į jo 48 straipsnio 3 dalį,
            
            
               kadangi:
            
            
               (1)pagal Reglamento (ES) 2020/1503 48 straipsnio 1 dalį sutelktinio finansavimo paslaugų teikėjai, iki 2021 m. lapkričio 10 d. gavę veiklos leidimą pagal nacionalinę teisę, pagal tą nacionalinę teisę toliau teikti sutelktinio finansavimo paslaugas gali iki 2022 m. lapkričio 10 d. Tas pereinamasis laikotarpis buvo nustatytas, kad jau veikiantys sutelktinio finansavimo paslaugų teikėjai turėtų pakankamai laiko pritaikyti savo verslo veiklą prie naujos teisinės tvarkos ir pagal ją kreiptis dėl veiklos leidimo, o kompetentingos institucijos – surinkti pakankamai informacijos ir išteklių siekdamos užtikrinti perėjimą be rinkų sutrikdymo; 
            
            
               (2)Reglamento (ES) 2020/1503 48 straipsnio 3 dalimi reikalaujama, kad Komisija įvertintų Reglamento (ES) 2020/1503 taikymą sutelktinio finansavimo paslaugų teikėjams, kurie teikia sutelktinio finansavimo paslaugas tik nacionaliniu lygmeniu, ir to reglamento poveikį nacionalinių sutelktinio finansavimo rinkų plėtojimui ir galimybėms gauti finansavimą. Remdamasi tuo vertinimu, Komisija gali to reglamento 48 straipsnio 1 dalyje nurodytą pereinamąjį laikotarpį vieną kartą pratęsti 12 mėnesių laikotarpiui;
            
            
               (3)atlikusi vertinimą, kuriame atsižvelgta į ESMA parengtas ir 2022 m. gegužės 19 d. Komisijos gautas technines rekomendacijas, Komisija padarė išvadą, kad pereinamąjį laikotarpį būtina pratęsti 12 mėnesių siekiant išvengti didelių nacionalinių sutelktinio finansavimo rinkų sutrikdymo. Sutrikdymą sukeltų tai, kad tam tikros kompetentingos institucijos negalėtų iki 2022 m. lapkričio 10 d. užbaigti veiklos leidimų išdavimo procedūrų, o sutelktinio finansavimo platformos, veikiančios pagal nacionalinę teisę, – laiku prisitaikyti prie išsamesnės sistemos;
            
            
               (4)todėl dėl didelės rinkų sutrikdymo rizikos Reglamento (ES) 2020/1503 48 straipsnio 1 dalyje nurodytą pereinamąjį laikotarpį tikslinga pratęsti 12 mėnesių iki 2023 m. lapkričio 10 d., kad sutelktinio finansavimo platformos, veikiančios pagal nacionalinę teisę, ir kompetentingos institucijos turėtų pakankamai laiko prisitaikyti prie naujos tvarkos;
            
            
               (5)kad esamas pereinamasis laikotarpis būtų pratęstas iki jo galiojimo pabaigos arba kuo greičiau jam pasibaigus, šis reglamentas turėtų įsigalioti skubos tvarka ir būti taikomas ne vėliau kaip 2022 m. lapkričio 11 d., 
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Reglamento (ES) 2020/1503 48 straipsnio 1 dalyje nurodytas pereinamasis laikotarpis pratęsiamas iki 2023 m. lapkričio 10 d.
            
            
               2 straipsnis
            
            
               Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            
            
               Šis reglamentas taikomas nuo 2022 m. lapkričio 11 d.
            
            
               Šis reglamentas privalomas visas ir tiesiogiai taikomas visose valstybėse narėse.
            
         
         
            
               Priimta Briuselyje 2022 07 12
            
            
               
                     Komisijos vardu
               
               
                     Pirmininkė
                     Ursula VON DER LEYEN
               
            
         
         
            
                  
                     (1)
                  
                        OL L 347, 2020 10 20, p. 1.